เคาะDTACสนั่นรับปันผลหรู
DTAC พุ่งกระฉูดรับจ่ายปันผลพิเศษ 16.64 บาท ด้าน LPN เปลี่ยนนโยบายจ่ายปันผลไม่น้อยกว่า 50% ของกำไรสุทธิจากงบการเงินรวม
17 ธ.ค. 2554

DTAC พุ่งกระฉูดรับจ่ายปันผลพิเศษ 16.64 บาท ด้าน LPN เปลี่ยนนโยบายจ่ายปันผลไม่น้อยกว่า 50% ของกำไรสุทธิจากงบการเงินรวม
บรรยากาศการลงทุนในหุ้นโทเทิ่ล แอ็คเซ็ส คอมมูนิเคชั่น (DTAC) เป็นไปอย่างคึกคัก หลังบริษัทมีมติจ่ายเงินปันผลพิเศษในอัตราหุ้นละ 16.46 บาทต่อหุ้น ส่งผลให้ราคาหุ้น DTAC เพิ่มขึ้นอย่างร้อนแรงและปิด 89.50 บาทเพิ่มขึ้น 8 บาท ด้วยมูลค่าการซื้อขาย 3,115.46 ล้านบาท หรือ 14.16% ของมูลค่าตลาดรวมที่ 21,994 ล้านบาท
บล.ทิสโก้ ระบุว่า การตัดสินใจจ่ายปันผลพิเศษในอัตราที่สูงกว่าคาดที่ 16.46 บาท จะทำให้ DTAC จ่ายเงินปันผลสูงถึง 3.89 หมื่นล้านบาท ซึ่งเป็นการจ่ายจากกำไรสะสมทั้งหมดของบริษัทที่มีอยู่ ประมาณ 4.09 หมื่นล้านบาท ในช่วงไตรมาส 3 ปี 2554 ซึ่งจะทำให้อัตราส่วนหนี้สิน/ทุนเพิ่มขึ้นเป็น 1 เท่า และหนี้สินสุทธิต่อ EBITDA อยู่ที่ 0.8 เท่า ถึงแม้ว่าบริษัทจะยังคงสามารถกู้เงินเพิ่มได้อีกอนาคต ที่คาดว่าประมาณ 23 หมื่นล้านบาท แต่การจ่ายเงินปันผลก็ส่งผลให้สถานะของ DTAC อ่อนแอลงในการเข้าประมูล 3จี ในปีหน้า 
นอกจากนี้ DTAC จะไม่สามารถจ่ายปันผลพิเศษได้แบบนี้อีก รวมถึงจะกดดันเงินปันผลในงวดถัดๆ ให้ปรับตัวลดลง ซึ่งคาดว่าจะสามารถจ่ายปันผลในอัตรา 50% ของผลกำไร จากเดิม 70% หรือจะเหลือเพียง 2-2.5 บาทต่อหุ้น แนะนำถือให้ราคาเหมาะสมที่ 70 บาท 
ด้านบริษัท แอล.พี.เอ็น.ดีเวลลอปเมนท์ (LPN) แจ้งว่า คณะกรรมการบริษัทมีมติให้เปลี่ยนแปลงนโยบายการจ่ายเงินปันผลจากเดิมจ่ายไม่น้อยกว่า 50% ของกำไรสุทธิจากงบการเงินเฉพาะบริษัทเป็น ไม่น้อยกว่า 50% ของกำไรสุทธิจากงบการเงินรวม เพื่อประโยชน์ของผู้ถือหุ้น
บล.เอเซีย พลัส แนะให้ลงทุนในหุ้นปันผลที่คาดว่าจะประกาศในช่วงผลประกอบการสิ้นปี 2554 คาดว่าจะจ่ายเงินปันผลในอัตราที่มากกว่าดอกเบี้ยเงินฝากประจำ 6 เดือน ที่อยู่ที่ 2.37% เช่น หุ้นชินคอร์ปอเรชั่น (INTUCH) ที่หุ้นสหมิตรเครื่องกล (SMIT) น้ำประปาไทย (TTW) ผลิตไฟฟ้าราชบุรีโฮลดิ้ง (RATCH) ทุนธนชาต (TCAP) แสนสิริ (SIRI) และสยามแม็คโคร (MAKRO)